b'\n_START_ARTICLE_\nKarl Jenkins\n_START_SECTION_\nVida primerenca i estudis\n_START_PARAGRAPH_\nDe mare sueca i pare gal\xc2\xb7l\xc3\xa8s, Karl Jenkins va n\xc3\xa9ixer i es va criar a\xc2\xa0Penclawdd, el\xc2\xa0Gower,\xc2\xa0Pa\xc3\xads de Gal\xc2\xb7les.\xc2\xa0Jenkins va rebre la seva primera instrucci\xc3\xb3 musical del seu pare, que era mestre de l\'escola local, organista i director de cor de la capella.\xc2\xa0Va cursar l\'escola secund\xc3\xa0ria a Gowerton._NEWLINE_Jenkins va comen\xc3\xa7ar la seva carrera musical com\xc2\xa0a oboista\xc2\xa0a la\xc2\xa0Jove Orquestra Nacional de Gal\xc2\xb7les.\xc2\xa0Despr\xc3\xa9s va passar a estudiar m\xc3\xbasica a\xc2\xa0la Universitat de Cardiff, i m\xc3\xa9s tard va cursar els estudis de postgrau a la\xc2\xa0Royal Academy of Music\xc2\xa0de Londres, on va con\xc3\xa8ixer la seva dona i col\xc2\xb7laboradora musical, Carol Barratt.\xc2\xa0Va estudiar amb\xc2\xa0el compositor Alun Hoddinott.\n_START_SECTION_\nInicis: grup de Graham Collier i Nucleus\n_START_PARAGRAPH_\nDurant la major part de la seva carrera primerenca, Jenkins fou conegut com\xc2\xa0un m\xc3\xbasic de jazz\xc2\xa0i\xc2\xa0jazz-rock. Tocava els sax\xc3\xb2fons soprano i bar\xc3\xadton, els teclats i\xc2\xa0l\'obo\xc3\xa8, un instrument inusual en un context de jazz.\xc2\xa0Es va unir al grup del compositor de jazz\xc2\xa0Graham Collier\xc2\xa0i m\xc3\xa9s tard va cofundar el grup de jazz-rock Nucleus, que va guanyar el primer premi en el\xc2\xa0Festival de Jazz de Montreux\xc2\xa0el 1970.\n_START_SECTION_\nSoft Machine\xc2\xa0\n_START_PARAGRAPH_\nEl 1972 es va incorporar a la\xc2\xa0banda de rock progressiu\xc2\xa0de Canterbury Soft Machine,\xc2\xa0i va codirigir les seves \xc3\xbaltimes actuacions el 1984. El grup va desafiar qualsevol categoritzaci\xc3\xb3 i va tocar a llocs tan diversos com\xc2\xa0The Proms,\xc2\xa0el Carnegie Hall, i el\xc2\xa0Festival de Jazz de Newport.\xc2\xa0L\'\xc3\xa0lbum en el qual Jenkins va tocar per primera vegada amb Soft Machine,\xc2\xa0Six, va guanyar el premi Melody Maker\xc2\xa0a l\'\xc3\xa0lbum de jazz brit\xc3\xa0nic de l\'any el 1973. Jenkins tamb\xc3\xa9 va guanyar en la secci\xc3\xb3 d\'instruments musicals diversos (com ho faria l\'any seg\xc3\xbcent).\xc2\xa0Soft Machine va ser triat com el millor grup petit en el Melody Maker de 1974. Els \xc3\xa0lbums en qu\xc3\xa8 Jenkins\xc2\xa0va participar com a m\xc3\xbasic i compositor van ser Six\xc2\xa0,\xc2\xa0Seven\xc2\xa0(1973),\xc2\xa0Bundles\xc2\xa0(1975),\xc2\xa0Softs (1976) i\xc2\xa0Land\xc2\xa0of Cockayne (1981).\xc2\xa0Jenkins va compondre la majoria de les pistes de\xc2\xa0Seven\xc2\xa0i gaireb\xc3\xa9 la totalitat de les pistes en els seg\xc3\xbcents tres \xc3\xa0lbums._NEWLINE_Despr\xc3\xa9s que Mike Ratledge\xc2\xa0deix\xc3\xa9s la banda el 1976, Soft Machine no va incloure cap dels seus membres fundadors, per\xc3\xb2 va seguir gravant sobre la base de projectes al voltant de les figures de Jenkins i del bateria\xc2\xa0John Marshall.\xc2\xa0Malgrat la visi\xc3\xb3 positiva de Melody Maker de Soft Machine els anys 1973 i 1974,\xc2\xa0Hugh Hopper, involucrat amb el grup des que va reempla\xc3\xa7ar el baixista\xc2\xa0Kevin Ayers\xc2\xa0el 1968, cita la participaci\xc3\xb3 musical "de tercera categoria" de Jenkins en la seva pr\xc3\xb2pia decisi\xc3\xb3 de deixar la banda,\xc2\xa0i la banda de finals de la d\xc3\xa8cada de 1970, segons el membre John Etheridge, perdia tot el seu potencial.\n_START_SECTION_\nM\xc3\xbasica publicit\xc3\xa0ria\n_START_PARAGRAPH_\nJenkins ha creat una gran quantitat de m\xc3\xbasica publicit\xc3\xa0ria, i \xc3\xa9s dues vegades guanyador del premi de la ind\xc3\xbastria en aquest camp. Des de la d\xc3\xa8cada de 1980, va desenvolupar una relaci\xc3\xb3 amb la Bartle Bogle Hegarty, comen\xc3\xa7ant amb la composici\xc3\xb3 de m\xc3\xbasica pels seus pantalons texans Levi. Potser la seva pe\xc3\xa7a m\xc3\xa9s escoltada \xc3\xa9s el tema cl\xc3\xa0ssic utilitzat per De Beers, comerciants de diamants, per a la seva campanya publicit\xc3\xa0ria de televisi\xc3\xb3 centrada en la joieria. Jenkins el va incloure m\xc3\xa9s tard com la pista del t\xc3\xadtol en un recull anomenat Diamond Music, i tamb\xc3\xa9 el va utilitzar com a tema del primer moviment de la seva obra Palladio. Ha arranjat tamb\xc3\xa9 m\xc3\xbasica per a anuncis de Renault._NEWLINE_De l\'estil de la seva m\xc3\xbasica publicit\xc3\xa0ria, cal destacar l\'\xc3\xbas d\'all\xc3\xb2 que s\'ha anomenat la "m\xc3\xbasica del m\xc3\xb3n". Generalment, s\'empra aquest terme per a descriure aquella m\xc3\xbasica no occidental, habitualment vocal i amb acompanyament de percussi\xc3\xb3 i altres instruments ex\xc3\xb2tics, que \xc3\xa9s utilitzada pels publicistes per a crear reminisc\xc3\xa8ncies \xc3\xa8tniques. No obstant aix\xc3\xb2, la majoria de m\xc3\xbasiques d\'aquest tipus s\xc3\xb3n composicions creades per m\xc3\xbasics d\'Occident, com ara Jenkins, que solia jugar amb texts sense significat o fins i tot amb lleng\xc3\xbces inventades. La "m\xc3\xbasica del m\xc3\xb3n" resulta ambigua i indeterminada, no es podria relacionar clarament amb cap indret geogr\xc3\xa0fic, o es podria relacionar amb tots a la vegada.\n_START_SECTION_\nAdiemus\n_START_PARAGRAPH_\nCom a compositor, el seu avan\xc3\xa7 es va produir amb el projecte Adiemus, que ha portat a terme al Jap\xc3\xb3, Alemanya, Espanya,\xc2\xa0Finl\xc3\xa0ndia, Holanda\xc2\xa0i\xc2\xa0B\xc3\xa8lgica, aix\xc3\xad com al Royal Albert Hall de Londres i a la central el\xc3\xa8ctrica de Battersea, amb la col\xc2\xb7laboraci\xc3\xb3 de l\'Orquestra Filharm\xc3\xb2nica de Londres._NEWLINE_Adiemus es va originar com un grup brit\xc3\xa0nic que feia m\xc3\xbasica per a anuncis de televisi\xc3\xb3. Jenkins, que en formava part, componia les seves obres amb una barreja de m\xc3\xbasica cl\xc3\xa0ssica, l\'anomenada "m\xc3\xbasica del m\xc3\xb3n" i m\xc3\xbasica d\'estil new age. Com havia passat amb altres m\xc3\xbasics de rock, Jenkins es va adonar que les seves composicions m\xc3\xa9s funcionals eren buscades per fans i col\xc2\xb7leccionistes. Adiemus es va fer tan popular que van deixar de ser un grup ocasional i van treure un disc._NEWLINE_L\'\xc3\xa0lbum Adiemus: Songs of Sanctuary\xc2\xa0(1995) va encap\xc3\xa7alar les llistes d\'\xc3\xa0lbums cl\xc3\xa0ssics, amb m\xc3\xa9s d\'un mili\xc3\xb3 i mig de vendes a tot el m\xc3\xb3n, cosa que va donar lloc a una s\xc3\xa8rie de successors, que giren al voltant d\'un tema central.\n_START_SECTION_\nAltres treballs\n_START_PARAGRAPH_\nAl novembre de 1973, Jenkins i Ratledge van participar en una actuaci\xc3\xb3 en viu per a la BBC de\xc2\xa0l\'obra de Mike Oldfield\xc2\xa0Tubular Bells.\xc2\xa0Est\xc3\xa0 disponible al DVD Elements d\'Oldfield._NEWLINE_Jenkins va ser el primer compositor i director d\'orquestra internacional que va dirigir el cor de la Universitat de Johannesburg, liderat per\xc2\xa0Renette Bouwer, durant la seva visita a Sud-\xc3\xa0frica, ja que es va interpretar la seva obra The Armed Man: A mass for peace juntament amb una orquestra de 70 m\xc3\xbasics._NEWLINE_L\'obra coral de Jenkins The peacemakers compta amb textos de Gandhi, Martin Luther King, el Dalai Lama, Nelson Mandela, Anna Frank i la Mare Teresa de Calcuta, aix\xc3\xad com paraules de la B\xc3\xadblia i l\'Alcor\xc3\xa0 i algun nou text escrit especialment per Terry White. A l\'enregistrament de 2012, la London Symphony Orchestra estava acompanyada per diferents cors, incloent el Rundfunkchor de Berl\xc3\xadn, el cor juvenil de la ciutat de Birmingham, i el "cor realment gran", format per membres dels cors de tot el Regne Unit, reunits en un dia, en un estudi, per contribuir en dos moviments de l\'\xc3\xa0lbum. Com a artistes convidats apareixen la violinista Chlo\xc3\xab Hanslip, la soprano Lucy Crowe, Davy Spillane amb la gaita irlandesa, l\'int\xc3\xa8rpret de bansuri Ashwin Srinivasan i els m\xc3\xbasics de jazz Nigel Hitchcock i Laurence Cottle. L\'\xc3\xa0lbum va ser llan\xc3\xa7at el 26 de mar\xc3\xa7 de l\'any 2012. L\'estrena mundial d\'aquesta obra de 17 moviments es va dur a terme, per\xc3\xb2, al Carnegie Hall de Nova York el 16 de gener de 2012. Karl Jenkins va dirigir des del podi, i John H. Briggs va dirigir el cor infantil. M\xc3\xa9s tard aquell any es van dur a terme m\xc3\xa9s concerts al Regne Unit i als EUA._NEWLINE_Jenkins va compondre, d\'altra banda, la m\xc3\xbasica per\xc2\xa0a la s\xc3\xa8rie del 2012 La hist\xc3\xb2ria de Gal\xc2\xb7les de la BBC de Gal\xc2\xb7les, presentada per\xc2\xa0Huw Edwards._NEWLINE_Una obra titulada\xc2\xa0The Healer - A Cantata for St Luke\xc2\xa0va ser estrenada el 16 octubre de 2014 a l\'esgl\xc3\xa9sia de St Luke,\xc2\xa0Grayshott, Hampshire, i va ser enregistrada i transmesa per Classic FM.\xc2\xa0The Healer\xc2\xa0 es va estrenar als Estats Units, al Carnagie Hall de Nova York el 19 de gener de 2015; al setembre de 2015, l\'enregistrament de l\'estrena va ser llan\xc3\xa7at en CD per Warner Classics._NEWLINE_Un CD recopilatori,\xc2\xa0Still with the music, tamb\xc3\xa9 va ser llan\xc3\xa7at al setembre de 2015, coincidint amb la publicaci\xc3\xb3 de la seva autobiografia amb el mateix nom.\n_START_SECTION_\nPremis i assoliments\n_START_PARAGRAPH_\nJenkins t\xc3\xa9 un Doctorat en M\xc3\xbasica de la Universitat de Gal\xc2\xb7les. \xc3\x89s company i associat de la Royal Academy of Music, i una sala ha estat anomenada en el seu honor. Tamb\xc3\xa9 ha tingut beques a la Universitat de Cardiff (2005), el Royal Welsh College of Music and Drama, el\xc2\xa0Trinity College Carmarthen, i\xc2\xa0la Universitat Metropolitana de Swansea._NEWLINE_El 2008, la seva obra The Armed Man va ser catalogada com a n\xc3\xbamero 1 del "Top 10 de compositors vius" de l\'emissora brit\xc3\xa0nica Classic FM._NEWLINE_Se li va concedir un doctorat honorari en m\xc3\xbasica a la Universitat de Leicester, la Medalla del Rector de la Universitat de Glamorgan, i \xc3\xa9s professor visitant honorari de la Universitat de la Vall del T\xc3\xa0mesi, el London College of Music i l\'ATriUM de Cardiff._NEWLINE_Jenkins va ser nomenat\xc2\xa0Oficial de l\'Orde de l\'Imperi Brit\xc3\xa0nic\xc2\xa0(OBE) l\'any 2005, i\xc2\xa0Comandant de l\'Orde de l\'Imperi Brit\xc3\xa0nic\xc2\xa0(CBE) l\'any 2010. El 2015 va ser nomenat\xc2\xa0Knight Bachelor._NEWLINE_Jenkins \xc3\xa9s copresident de la\xc2\xa0British\xc2\xa0Double Reed Society i patr\xc3\xb3 de la Societat Internacional d\'Escoles de M\xc3\xbasica Coral (ISCMS).'